De danske herresingler havde en god dag ved den store Super 750-turnering Japan Open, hvor både Rasmus Gemke, Anders Antonsen og til sidst Jan Ø. Jørgensen spilledes sig videre til anden runde. Der måtte dog ombolde og 70 minutters spil til for Jan Ø. Jørgensen, før sejren kom i hus med 16-21, 21-11, 23-21 over Lin Dan. Dermed fik danskeren sin femte sejr i karrieren over kineseren, der har vundet OL-guld to gange og VM-guld fem gange. I næste runde skal Jan Ø. Jørgensen møde vinderen af opgøret mellem Lee Dong Keun og Chou Tien Chen. Sidstnævnte var manden, der slog Anders Antonsen i finalen ved Indonesia Open for tre dage siden. Lin Dan fik den bedste start I første sæt bragte Lin Dan sig foran 3-0, og den føring smed kineseren aldrig. Hele vejen igennem første sæt holdt Lin Dan sig mellem to og fem point foran danskeren, og sidstnævnte blev også forskellen, da Jan Ø. Jørgensen tabte sættet 16-21. Efter sidebyttet var billedet fuldstændig vendt. Her var det danskerens tur til at bringe sig foran 3-0. En føring, Jan Ø. Jørgensen også formåede at holde resten af sættet, hvor et ryk fra 9-6 til 13-6 så ud til at knække motivationen hos Lin Dan. Fra 16-11 tog danskeren fem point i træk og sendte kampen ud i et afgørende tredje sæt. Det sidste sæt fik en skidt dansk start, men fra 6-12 formåede Jan Ø. Jørgensen at tage seks point i træk og udligne i sættet. Herfra fulgtes de to spillere ad, inden danskeren tog fire point i træk og sikrede tre matchbolde ved 20-17. Det var dog først i femte forsøg ved stillingen 22-21, at Jan Ø. Jørgensen fik lukket kampen. Tirsdag var også Hans-Kristian Vittinghus i aktion, men han tabte i to sæt til verdensmesteren, Kento Momota. Viktor Axelsen meldte afbud inden turneringen med en skade.

Referat:
Herresinglen Jan Ø. Jørgensen er klar til anden runde ved Japan Open, efter han slog den kinesiske legende Lin Dan i tre sæt.